Boris Johnson er rykket ind i Downing Street nummer 10, og nu har Storbritanniens nye premierminister også fået uddelt ministerposterne i kabinettet.

Hele 17 personer har mistet deres plads i regeringen, og det er brutal markering, forklarer DR's korrespondent Kim Bildsøe Lassen.

- Det var en dramatisk udrensning af alle, der ikke støtter Boris Johnson og ikke støtter hans ide om brexit. Flere britiske medier kalder det et blodbad faktisk.

Hvad er kabinettet? Den britiske regering består af godt 100 ministre. Den mest centrale del af regeringen er det, man kalder kabinettet. Kabinettet er altså det, vi på dansk kalder en regering - og dem der sidder på de tunge og betydningsfulde ministerposter.

Han uddyber, at den store udskiftning særligt er dramatisk, fordi der ikke er tale om et nyt parti på regeringsmagten, men altså kun en ny formand. I sin kampagne for at blive formand har Johnson understreget, at han vil samle partiet, og det er der altså flere, der hæfter sig ved, at udskiftningen ikke gør.

- Her til morgen er blandt andre nogle konservative medlemmer ude at sige, at han har gjort det stik modsatte. Han har centreret magten omkring sig selv og den vision for brexit, han står for, siger Kim Bildsøe Lassen.

Nu står premierministeren over for den helt store udfordring, det bliver at gennemføre brexit. Han skal have en ny aftale med EU i hus, og hvis det ikke lykkes, skal han i det britiske parlament samle et flertal for at forlade EU uden en aftale.

- Hans flertal i parlamentet er så småt, så det er virkelig et gamble. Boris Johnson må også vide, at det må skabe ballade både i partiet og landet.